《雷阳道中即事 其一》
明代·李之世

食投荒店宿依营，半月山邮与水程。海外萑符方伏寇，江干流水为逃兵。

城过五漏门犹闭，日上三竿客未行。满眼风尘成底事，可怜书剑误儒生。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。